ดาวโจนส์ปิดปรับลงหลังเจรจาหนี้กรีซยืดเยื้อ
ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (25 มิ.ย.) เนื่องจากนักลงทุนวิตกกังวลว่าการเจรจาหนี้กรีซอาจจะยืดเยื้อ หลังจากการประชุมระหว่างกรีซและรมว.คลังยูโรโซนซึ่งสิ้นสุดลงเมื่อวานนั้น ที่ประชุมไม่สามารถบรรลุข้อตกลงกันได้ 
26 มิ.ย. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิดวานนี้ (26 มิ.ย.) ที่ 17,890.36 จุด ลดลง 75.71 จุด หรือ -0.42%, ดัชนี NASDAQ ปิดที่ 5,112.19 จุด ลดลง 10.22 จุด หรือ -0.20% และดัชนี S&amp;P 500 ปิดที่ 2,102.31 จุด ลดลง 6.27 จุด หรือ -0.30%
ภาวะการซื้อขายในตลาดหุ้นนิวยอร์กเป็นไปอย่างซบเซา หลังจากมีรายงานว่า การประชุมระหว่างกรีซและรมว.คลังยูโรโซนซึ่งสิ้นสุดลงเมื่อวานนั้น ที่ประชุมไม่สามารถบรรลุข้อตกลงกันได้ และทั้ง 2 ฝ่ายจะจัดการประชุมอีกครั้งในวันเสาร์นี้ นายเจอร์รี ไรซ์ โฆษก IMF เปิดเผยเมื่อวานนี้ว่า กรีซจะถูกจัดชั้นเป็นประเทศที่ติดหนี้ค้างชำระต่อ IMF ถ้าหากกรีซไม่สามารถชำระหนี้ 1.6 พันล้านยูโรภายในวันที่ 30 มิ.ย.
นอกจากนี้ นายไรซ์กล่าวว่า นางคริสติน ลาการ์ด ผู้อำนวยการ IMF จะแจ้งต่อคณะกรรมการบริหารของ IMF โดยทันทีหากมีการผิดนัดชำระหนี้เกิดขึ้น ซึ่งจะทำให้มีการตั้งสำรองสำหรับการผิดนัดชำระหนี้ทั่วยูโรโซนสำหรับเงินกู้ที่มีการปล่อยให้แก่กรีซ
ขณะที่นางลาการ์ดกล่าวยืนยันก่อนหน้านี้ว่า IMF จะไม่มีการเสนอให้เวลาปลอดหนี้แก่กรีซเป็นเวลา 2 เดือน หากกรีซไม่สามารถจ่ายหนี้วงเงิน 1.6 พันล้านยูโรแก่ IMF ในวันที่ 30 มิ.ย. ส่วนการประชุมในวันเสาร์นี้จะเป็นความพยายามครั้งสุดท้ายของกรีซและเจ้าหนี้ที่จะเลี่ยงการผิดนัดชำระหนี้ในสัปดาห์หน้า ซึ่งอาจจุดปะทุให้เกิดความปั่นป่วนในตลาดการเงิน
อย่างไรก็ตาม ตลาดได้รับแรงหนุนจากข้อมูลเศรษฐกิจที่สดใสของสหรัฐ รวมถึงการใช้จ่ายของผู้บริโภคที่ปรับตัวขึ้น 0.9% ในเดือนพ.ค. ซึ่งเป็นระดับสูงสุดในรอบเกือบ 6 ปี และจำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 20 มิ.ย. เพิ่มขึ้น 3,000 ราย สู่ระดับ 271,000 ราย แต่ตัวเลขดังกล่าวยังคงต่ำกว่าระดับ 300,000 รายเป็นสัปดาห์ที่ 16 ติดต่อกัน ซึ่งเป็นสัญญาณบ่งชี้ว่าตลาดแรงงานยังคงมีความแข็งแกร่ง
หุ้นกลุ่มพลังงานร่วงลงตามราคาน้ำมันดิบในตลาดนิวยอร์ก โดยหุ้นทรานส์โอเชียน และหุ้นไดมอนด์ ออฟชอร์ ดริลลิง ต่างก็ร่วงลงกว่า 2.7%, หุ้นกลุ่มบริษัทผลิตอุปกรณ์สำหรับงานหนักร่วงลง โดยแคทเทอร์พิลลาร์ ดิ่งลง 1.6% หุ้นจอย โกลบอล ปรับลง 3.9% และหุ้นยูไนเต็ด เรนทอล ร่วงลง 3%
หุ้นเบด บาธ และบียอนด์ ดิ่งลง 1.6% หลังบริษัทเปิดเผยผลประกอบการที่น้อยเกินคาด ส่วนหุ้นเนทฟลิกซ์ ร่วงลง 2.1% หลังจากซิตี้กรุ๊ปปรับลดน้ำหนักความน่าลงทุนของหุ้นเนทฟลิกซ์ ภายหลังจากที่นายคาร์ล ไอคาห์น นักลงทุนชื่อดังประกาศขายหุ้นในบริษัทเนทฟลิกซ์